Diari Oficial de la Generalitat Valenciana


Sumari del DOGV 3700, del 02-03-2000 (2000/1549)

RESOLUCIÓ de 24 de febrer de 2000, de la subsecretària del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de Col·laboració entre la Conselleria de Benestar Social i el Centre Internacional de Dones del Mediterrani Fundació de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3700

Data del DOGV
:   02-03-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/1549


Data del document
:   24-02-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * fundació
    * condició de la dona

RESOLUCIÓ de 24 de febrer de 2000, de la subsecretària del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de Col·laboració entre la Conselleria de Benestar Social i el Centre Internacional de Dones del Mediterrani Fundació de la Comunitat Valenciana. [2000/M1549]
  
Subscrit, després de la tramitació reglamentària, entre la Conselleria de Benestar Social i el Centre Internacional de Dones del Mediterrani Fundació de la Comunitat Valenciana, l'11 de febrer de 2000, un conveni marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0160/2000, i que figura com a annex d'aquesta resolució.
  
València, 24 de febrer de 2000.-La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni Marc de Col·laboració entre la Conselleria de Benestar Social i el Centre Internacional de Dones del Mediterrani Fundació de la Comunitat Valenciana
  
València, 11 de febrer de 2000
  
Reunides
  
D'una part, la senyora Carmen Mas Rubio, consellera de Benestar Social, en virtut de la competència atribuïda pels articles 35 de la Llei 5/1983, de 30 de desembre, de Govern Valencià i l'article 2 del Decret 127/1999, de 17 setembre, pel qual s'aprova el Reglament Orgànic i Funcional de la Conselleria de Benestar Social, tota vegada que ha sigut degudament autoritzada per a la subscripció d'aquest conveni conformement amb allò que ha previst l'article 54 bis de la Llei d'Hisenda Pública Valenciana en la redacció donada per la Llei 3/1996, de 30 de desembre.
  
D'una altra, la senyora Clara Abellán García , en nom i representació del Centre Internacional de Dones del Mediterrani, Fundació de la Comunitat Valenciana, en avant CIM-MED Fundació de la CV, en la seua condició de vicepresidenta d'aquesta, inscrita en el Registre de Fundacions de la Comunitat Valenciana, amb el número 5.000, en l'exercici de les facultats que acredita mitjançant escriptura de poder degudament protocol·litzada, de la qual s'adjunta còpia compulsada com a annex I.
  
Ambdues parts en la representació que ostenten es reconeixen la mútua capacitat per a contractar i obligar-se en els termes del aquest document:
  
Exposen
  
I. El Decret 127/1999, de 17 setembre del Govern Valencià, pel qual s'aprova el Reglament Orgànic i Funcional de la Conselleria de Benestar Social, integra dins dels seus òrgans directius la Direcció General de la Dona, els fins de la qual són realitzar estudis i propostes de programes, mesures i normes que tinguen per objecte promoure l'exercici efectiu dels drets de la dona; incrementar la seua participació en la vida econòmica, laboral, política, social i cultural, i eliminar les discriminacions existents entre els sexes.
  
II. L'administració autonòmica a través del Pla d'Actuació del Govern de la Generalitat Valenciana per a la Igualtat d'Oportunitats entre Homes i Dones 1997-2000, aprovat pel ple del Govern Valencià en la seua sessió de 27 de maig de 1997, ha adquirit el compromís d'enfortir llaços de solidaritat i comprensió entre les dones valencianes i les dones de l'entorn mediterrani i inclou específicament l'esmentat compromís en l'objectiu 9.4 del mencionat Pla d'Actuació.
  
III. La Direcció General de la Dona de la Conselleria de Benestar Social és l'organisme públic responsable, de la posada en funcionament del Centre Internacional de Dones del Mediterrani, que naix com un centre d'intercanvi d'informació entre les organitzacions i associacions de dones dels països del Mediterrani i documentació en temes de gènere.
  
IV. L'article 3 de la Llei 8/1998, de 9 de desembre, de la Generalitat Valenciana, de Fundacions de la Comunitat Valenciana estableix que es consideraran fins d'interés general, els de suport a la igualtat d'oportunitats entre homes i dones.
  
V. El CIM-MED Fundació de la CV, té com a fins promoure tot tipus d'iniciatives tendents a dotar d'assistència social, cultural i educativa les dones de l'àrea geogràfica del Mediterrani i propiciar la cooperació per al desenvolupament dels seus drets, a través d'un espai comú de reflexió, que fomente l'enteniment entre les dones mediterrànies.
  
En conseqüència, les parts intervinents formulen aquest conveni d'acord amb les següents,
  
Clàusules
  
Primera. Aquest conveni té per objecte la institucionalització del marc de col·laboració entre la Conselleria de Benestar Social, a través de la Direcció General de la Dona i el CIM-MED Fundació de la CV, per a la promoció i execució de programes dirigits a fomentar i donar suport a la investigació, informació i formació de les dones pertanyents als països de l'àrea geogràfica del mar Mediterrani.
  
Segona. Per a la consecució de l'objecte assenyalat en la clàusula anterior, les parts podran subscriure convenis de col·laboració de caràcter singular i duració determinada l'objecte de les quals siga el desenvolupament de programes concrets que tinguen per finalitat la realització de, entre altres, les següents activitats:
  
a) Desenvolupament de projectes d'investigació sobre dones dins de l'àrea mediterrània.
  
b) Promoure, organitzar i participar en encontres, jornades, seminaris conferències etc., que es realitzen als països de l'àrea mediterrània, o a altres països, que tinguen per objecte l'anàlisi de la situació de les dones o temes relacionats amb la igualtat d'homes i dones.
  
c) Creació i manteniment d'un centre de documentació especialitzat en temes de dona i de gènere en l'àrea del Mediterrani.
  
d) Manteniment de la Xarxa de Dones del Mediterrani, creada com una xarxa de comunicació i intercanvi d'informació, en temes de dona i gènere mitjançant suport telemàtic.
  
e) Edició de llibres, manuals, revistes, guies informatives i/o fullets divulgatius relacionats amb qüestions d'interés per a les dones de la regió del Mediterrani des d'una perspectiva de gènere.
  
f) Foment i participació en activitats formatives i de capacitació de les dones de la zona del Mediterrani en qualsevol àrea.
  
g) Participació en activitats que es realitzen en l'entorn mediterrani i que vagen destinades al creixement i apoderament de les dones.
  
La relació precedent no té caràcter exhaustiu ni excloent d'altres activitats concretes que, trobant-se incloses en l'àmbit general del aquest Conveni Marc, pogueren determinar-se per la via del corresponent conveni singular de desenvolupament d'aquell.
  
Tercera. Correspondrà al CIM-MED Fundació de la CV, la selecció dels mitjans materials i personals, que es consideren necessaris per al desenvolupament de les activitats la realització de les quals es preveja abordar a través dels convenis singulars que se subscriuran en desenvolupament d'aquest conveni marc i correrà al seu càrrec tant les obligacions econòmiques com qualsevol altra que es derive en funció del seu règim jurídic.
  
Quarta. Per la seua banda la Conselleria de Benestar Social de la Generalitat Valenciana assumeix el compromís de sufragar les despeses que es generen amb motiu de la realització de les activitats que, dins de l'objecte del aquest conveni, es convinga desenvolupar a través dels convenis singulars que se subscriuran, a càrrec dels seus pressupostos i sempre d'acord amb les disponibilitats pressupostàries contingudes en aquests per a cada exercici.
  
Cinquena. L'inici de la tramitació dels citats convenis singulars, s'iniciarà en el primer trimestre de l'any i s'hi especificaran, a més de les activitats concretes que hauran de realitzar-se a la seua empara, l'aplicació pressupostària a càrrec de la qual hauran de finançar-se aquelles i fins a quin import màxim; així com el règim de pagament i i el mecanisme de justificació que haurà d'adaptar-se, en tot cas, a allò que s'ha previst en el Text Refós de la Llei d'Hisenda Pública de la Generalitat Valenciana i normes que la desenvolupen, modifiquen o substituïsquen.
  
Sisena. El aquest conveni entrarà en vigor el dia de la seua firma i tindrà duració indefinida, llevat que qualsevol de les parts el denuncie en forma motivada i fefaent amb una antelació de dos mesos.
  
Setena. Qualsevol activitat divulgativa que es mantinga amb tercers, derivada de l'execució del aquest conveni contindrà referència expressa a la col·laboració prestada per la Conselleria de Benestar Social, Direcció General de la Dona i recíprocament, PEL CIM-MED Fundació de la CV, incorporant en tot cas i de forma visible el logotip que permet identificar l'origen del finançament.
  
Vuitena. En allò no previst en aquest conveni es respectarà el que disposa la legislació sobre contractació administrativa i la resta de normes del Dret Administratiu i si no n'hi ha, en les normes de Dret Privat que hi pogueren ser d'aplicació amb caràcter subsidiari.
  
Novena. Es constituirà una comissió mixta i paritària, integrada per quatre membres, encarregada de la coordinació, seguiment i supervisió de les accions que es desenvoluparan en compliment d'aquest conveni. Els/les representants de la Conselleria de Benestar Social, seran designats/des per la consellera a proposta de la directora general de la Dona, i els/les representants del CIM-MED Fundació de la CV pel seu president/a.
  
A aquesta comissió escaurà conéixer, en primera instància, sobre totes les incidències que es produïsquen amb relació al compliment del conveni, així com intentar la resolució amistosa de qualsevol dubte o conflicte que puga sorgir en la interpretació i aplicació d'aquest conveni.
  
I sent de conformitat, les parts intervinents firmen aquest conveni marc, al lloc i en la data expressats a l'encapçalament.
  
La consellera de Benestar Social: Carmen Mas Rubio.